### NN 26/2026 (13.3.2026.), Odluka o izdavanju zlatnih i srebrnih numizmatičkih kovanica »Kraljica Jelena Slavna«

Hrvatska narodna banka

298

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 11. ožujka 2026. donio je

ODLUKU

O IZDAVANJU ZLATNIH I SREBRNIH NUMIZMATIČKIH KOVANICA
 »KRALJICA JELENA SLAVNA«

Članak 1.

Hrvatska narodna banka izdaje zlatne i srebrne numizmatičke kovanice »Kraljica Jelena Slavna« u sklopu serije numizmatičkih kovanica »Vladari«, s prigodnim motivima koji prikazuju kraljicu Jelenu Slavnu koja je u hrvatskoj povijesti imala znatan utjecaj na političke, kulturne i društvene prilike te se time predstavlja dio povijesne i političke baštine Republike Hrvatske. Nakon smrti supruga, kralja Mihajla Krešimira II., vladala je kao regentkinja u ime malodobnog sina Stjepana Držislava. Prema kronici splitskoga kroničara Tome Arhiđakona (1200. – 1268.) dala je sagraditi dvije crkve u Solinu: crkvu svetog Stjepana, koja je služila kao grobnica hrvatskih kraljeva i crkvu Blažene Djevice Marije na Gospinu otoku, koja je bila krunidbena bazilika do ranih 70-ih godina 11. stoljeća.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenima od 100, 25 i 10 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 6 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2025/2419 Europske središnje banke od 18. studenoga 2025. o odobrenju količine izdavanja kovanica u 2026. (ESB/2025/37), i to:

1. zlatna numizmatička kovanica od 100 eura izdaje se u količini ne većoj od 100 komada i u ukupnom nominalnom iznosu ne većem od 10.000,00 eura

2. zlatna numizmatička kovanica od 25 eura izdaje se u količini ne većoj od 300 komada i u ukupnom nominalnom iznosu ne većem od 7.500,00 eura

3. zlatna numizmatička kovanica od 10 eura izdaje se u količini ne većoj od 1.500 komada i u ukupnom nominalnom iznosu ne većem od 15.000,00 eura

4. srebrna numizmatička kovanica od 6 eura s djelomičnom pozlatom izdaje se u količini ne većoj od 500 komada i u ukupnom nominalnom iznosu ne većem od 3.000,00 eura

5. srebrna numizmatička kovanica od 4 eura izdaje se u količini ne većoj od 2.000 komada i u ukupnom nominalnom iznosu ne većem od 8.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, zlatna numizmatička kovanica od 100 eura u tehnici kovanja kojom se postiže kakvoća polirane ploče, a zlatne numizmatičke kovanice od 25 i 10 eura u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od + 0,30 grama i promjer od 32 milimetra s mogućim odstupanjem od ± 0,20 milimetara. Zlatna numizmatička kovanica od 25 eura ima masu od 7,776 grama s mogućim odstupanjem od +0,20 grama i promjer od 22 milimetra s mogućim odstupanjem od ± 0,20 milimetara, a zlatna numizmatička kovanica od 10 eura ima masu od 1,944 grama s mogućim odstupanjem od + 0,20 grama i promjer od 15 milimetara s mogućim odstupanjem od ± 0,15 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 6 eura ima masu od 62,207 grama s mogućim odstupanjem od + 0,80 grama i promjer od 45 milimetara s mogućim odstupanjem od ± 0,30 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od + 0,50 grama i promjer od 38,61 milimetra s mogućim odstupanjem od ± 0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva portreta lica u profilu kraljice Jelene Slavne. Oko osnovnog motiva uz rub numizmatičke kovanice nalaze se natpisi »KRALJICA JELENA SLAVNA«, »ANNO DOMINI« (godina Gospodnja) i »949.« (početak njezina kraljevskog statusa).

(2) Na licu srebrne numizmatičke kovanice od 6 eura s djelomičnom pozlatom kruna na glavi kraljice Jelene Slavne i njezina odjeća pozlaćene su, a podloga kovanice obrađena je slojem rutenija.

Članak 4.

Na naličju zlatnih i srebrnih numizmatičkih kovanica prikazan je osnovni motiv Velebitske degenije, strogo zaštićene endemske biljke koja se može naći samo na planini Velebitu. Također je bila prikazana na naličju optjecajne kovanice od 50 lipa. Oko osnovnog motiva kružno uz rub numizmatičke kovanice ispisani su natpis »REPUBLIKA HRVATSKA«, oznaka nominalne vrijednosti »100«, »25«, »10«, »6« ili »4« i naziv novčane jedinice »EURO« te godina izdanja kovanice »2026.«. Dio likovnog rješenja naličja zlatnih i srebrnih numizmatičkih kovanica oznaka je autora u obliku stiliziranog slova V u trokutastoj kompoziciji, koje predstavlja simbolički vizualni element povezan s autorstvom likovnog rješenja.

Članak 5.

Obodi zlatne numizmatičke kovanice od 100 eura te srebrnih numizmatičkih kovanica od 6 i 4 eura nazubljeni su. Obodi zlatnih numizmatičkih kovanica od 25 i 10 eura glatki su.

Članak 6.

Autor je likovnog rješenja zlatnih i srebrnih numizmatičkih kovanica sveučilišni prvostupnik kiparstva Nikola Vudrag.

Članak 7.

Zlatne numizmatičke kovanice i srebrna numizmatička kovanica od 4 eura iz članka 1. ove Odluke puštaju se u prodaju 19. ožujka 2026., a srebrna numizmatička kovanica od 6 eura iz članka 1. ove Odluke pušta se u prodaju 2. lipnja 2026.

Članak 8.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećega dana nakon dana objave u »Narodnim novinama«.

O. br. 500-2922-090/03-26/BV
 Zagreb, 11. ožujka 2026.

Predsjednik Savjeta
 Hrvatske narodne banke
 Guverner
 Boris Vujčić, v. r.